**PRIJEDLOG**

Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15) i članka 56. stavka 1. točke 9. Statuta Grada Zagreba (Službeni glasnik Grada Zagreba 19/99, 19/01, 20/01 - pročišćeni tekst, 10/04, 18/05, 2/06, 18/06, 7/09, 16/09, 25/09, 10/10, 4/13, 24/13 i 2/15) i gradonačelnik Grada Zagreba, 2015., donosi

**PRAVILNIK**

**o sufinanciranju projekata udruga ugovorenih iz programa i fondova Europske unije**

Članak 1.

Ovim se pravilnikom određuju uvjeti, mjerila i postupak za dodjelu sredstava za sufinanciranje provedbe projekata udruga ugovorenih iz programa i fondova Europske unije (u daljnjem tekstu: projekti), u cilju provedbe aktivnosti od interesa za opće dobro, koje doprinose zadovoljenju potreba i ispunjavanju ciljeva i prioriteta definiranih strateškim i planskim dokumentima Grada Zagreba i Republike Hrvatske i koji podižu kvalitetu života građana Grada Zagreba.

Ovim se pravilnikom uređuje dodjeljivanje javnih sredstava udrugama iz područja određenog u članku 1. stavku 4. alineja 5. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15) (u daljnjem tekstu: Uredba).

Odredbe ovog pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog poziva za financiranje projekata, prihvatljivi prijavitelji, odnosno partneri.

**Područja sufinanciranja**

Članak 2.

Grad Zagreb sufinancirat će projekte, koji su odobreni i/ili ugovoreni s Europskom komisijom, nadležnom provedbenom agencijom, nadležnim ministarstvom ili drugim ugovornim tijelom (u daljnjem tekstu: Ugovorno tijelo):

1. u sklopu natječaja iz sljedećih programa do dana 31.12.2016. godine:

- Operativni program Razvoj ljudskih potencijala 2007.- 2013.

- Program Europa za građane

- Program Media 2007

- Sedmi okvirni program za istraživanje, tehnološki razvoj i demonstracijske aktivnosti

- Program za cjeloživotno učenje

- Program Mladi na djelu

- Program Kultura 2007. – 2013.

- Program Erasmus Mundus

1. u sklopu natječaja iz sljedećih programa do dana 31.12. 2023 godine:

- Operativni program Učinkoviti ljudski potencijali 2014.- 2020.

- Operativni program Konkurentnost i kohezija 2014.- 2020.

- Program Obzor

- Program Erasmus +

- Program Europa za građane

- Program Zdravlje za rast ( Treći višegodišnji program EU u području zdravstva)

- Program o pravima, jednakosti i građanstvu

- Program Konkurentnost malog i srednjeg poduzetništva

- Program Potrošač

- Program Kreativna Europa

- Program Zapošljavanje i socijalne inovacije

- Program transnacionalne suradnje Mediteran 2014.-2020.

- Program transnacionalne suradnje Dunav 2014.-2020.

- Jadransko-jonski program transnacionalne suradnje 2014.-2020.

- Program transnacionalne suradnje Središnja Europa 2014.-2020.

- Program URBACT 2014-2020

- Program Interreg VC 2014-2020

- Program Prekogranične suradnje Slovenija - Hrvatska 2014.-2020.

1. u sklopu natječaja koje raspisuju pojedine Opće uprave Europskog parlamenta te Opće uprave i Službe Europske komisije, odnosno njihove agencije.

**Korisnici sufinanciranja**

Članak 3.

Grad Zagreb će sufinancirati provedbu projekata, čije se aktivnosti u cijelosti ili djelomično provode na području Grada Zagreba, a koje je:

* Ugovorno tijelo odobrilo i ugovorilo na temelju natječaja raspisanog u okviru programa i fondova Europske unije iz članka 2. ovog pravilnika, ačiji nositelji su udruge (u daljnjem tekstu: nositelj projekta),

* projekte Ugovorno tijelo odobrilo i ugovorilo na temelju natječaja raspisanog u okviru programa i fondova Europske unije iz članka 2. ovog pravilnika, a u kojima udruge, imaju ulogu partnera na projektu (u daljnjem tekstu: partner).

Iznimno od stavka 1. ovog članka, nositelji projekta odnosno partneri mogu zatražiti sufinanciranje za projekte koje je Ugovorno tijelo samo odobrilo na temelju natječaja iz članka 2. ovoga pravilnika, ukoliko je dokaz o osiguranim sredstvima preduvjet za potpisivanje ugovora s Ugovornim tijelom.

**Način dodjele sredstava sufinanciranja**

Članak 4.

Sredstva za sufinanciranje projekata dodjeljivat će se temeljem javnog poziva, koji će se raspisivati nakon osiguranja sredstava u proračunu Grada Zagreba za kalendarsku godinu.

Sredstva iz stavka 1. ovoga članka dodjeljivat će se do iskorištenja ukupnog raspoloživog iznosa osiguranog u proračunu Grada Zagreba u okviru razdjela nadležnih gradskih upravnih tijela.

Članak 5.

Pojedini projekt će ostvariti sufinanciranje ukoliko se djelomično ili u cijelosti provodi na području Grada Zagreba, odnosno nositelj projekta ili partneri će jedino za aktivnosti projekta koje se provode na području Grada Zagreba ostvariti sufinanciranje sukladno odredbama ovog pravilnika.

Članak 6.

Nositelj projekta odnosno svaki partner u projektu može podnijeti pojedinačnu prijavu na javni poziv za svoj udio u sufinanciranju, neovisno od ostalih partnera u projektu te ukoliko je projekt prihvatljiv za sufinanciranje, potpisuje ugovor o dodjeli sredstava za sufinanciranje za svoj udio, neovisno od udjela nositelja i/ili drugih partnera na projektu.

Nositelj projekta i jedan ili više partnera, odnosno dva ili više partnera mogu podnijeti zajedničku prijavu na javni poziv za svoje udjele u sufinanciranju, te ukoliko je projekt prihvatljiv za sufinanciranje, potpisuju ugovore o dodjeli sredstava za sufinanciranje, svaki za svoj udio, neovisno od udjela nositelja i/ili drugih partnera na projektu.

Nakon što je projektu odobreno sufinanciranje putem javnog poziva, temeljem pojedinačne prijave (nositelju ili jednom od partnera) ili temeljem zajedničke prijave (nositelju projekta i/ili jednom ili više partnera) više nije moguće podnijeti prijavu za isti projekt na javni poziv raspisan u istoj kalendarskoj godini niti u sljedećim kalendarskim godinama.

Članak 7.

Grad Zagreb može dodijeliti sredstva za sufinanciranje provedbe pojedinog projekta sukladno odredbama ovog pravilnika do iznosa od 300.000,00 kuna.

Iznimno od stavka 1 ovog članka, ukoliko u projektu Grad Zagreb sudjeluje kao nositelj ili jedan od partnera, koji osigurava financijska sredstva, iznos sredstava koje Grad Zagreb osigurava u projektu umanjuju se od iznosa koji može biti dodijeljen pojedinom projektu iz stavka 1. ovog članka.

Grad Zagreb može dodijeliti nositelju projekta i/ili partneru, najviše do 50 % ukupnog iznosa obveznog sufinanciranja njegovog udjela u projektu, ali ne više od iznosa iz stavka 1. ovog članka. Iznos i postotak sufinanciranja od strane nositelja projekta odnosno partnera mora biti jasno istaknut i vidljiv iz Partnerskih sporazuma, ukoliko to nije razvidno iz ugovora potpisanog s Ugovornim tijelom.

**Javni poziv**

Članak 8.

Gradonačelnik Grada Zagreba odlučuje o raspisivanju i objavi javnog poziva, koji se objavljuje jednom godišnje.

Obavijest o objavi javnog poziva (u daljnjem tekstu: obavijest) objavljuje se u dnevnom tisku, a javni poziv s cjelokupnom dokumentacijom na internetskoj stranici Grada Zagreba i na oglasnim pločama gradske uprave, a može biti objavljen i na internetskoj stranici Ureda za udruge Vlade Republike Hrvatske.

Obavijest sadrži predmet javnog poziva, podatak o tome gdje se tekst javnog poziva objavljuje, rok podnošenja prijave te po potrebi i druge podatke.

Javni poziv za sufinanciranje projekata udruga ugovorenih iz programa i fondova Europske unijesadrži:

- predmet i trajanje javnog poziva;

- uvjete koje moraju ispunjavati podnositelji prijava;

- dokumentaciju koju je potrebno priložiti uz prijavu;

- postupak podnošenja prijave;

- najviši iznos koji Grad Zagreb može dodijeliti za sufinanciranje pojedinog projekta

- po potrebi i druge podatke.

Članak 9.

Grad Zagreb će putem gradskih upravnih tijela nadležnih za predmetno područje projekata osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata projekata udruga sufinanciranih iz programa i fondova Europske unije iz svog djelokruga.

Članak 10.

Grad Zagreb može postupak javnog poziva i praćenje provedbe i vrednovanja rezultata provoditi i putem odgovarajućeg informacijskog sustava.

**Podnošenje prijava na javni poziv**

Članak 11.

Uvjeti za prijavu na javni poziv udruge:

* mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Gradu Zagrebu najmanje jednu godinu prije dana objave javnog poziva,
* mora biti upisana u Registar neprofitnih organizacija,
* građani Grada Zagreba moraju biti korisnici aktivnosti projekta,
* mora uredno ispunjavati obveze iz svih prethodno sklopljenih ugovora o financiranju iz proračuna Grada Zagreba,
* mora uredno plaćati doprinose i poreze te druga davanja prema državnom proračunu i proračunu Grada Zagreba,
* mora voditi transparentno financijsko poslovanje,
* da se protiv udruge ili druge organizacije civilnog društva odnosno osobe ovlaštene za zastupanje i voditelja programa/projekta (ukoliko je voditelj programa/projekta hrvatski državljanin) ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge,
* da za sufinanciranje provedbe projekta nisu u cijelosti već odobrena sredstva iz državnog proračuna ili drugog izvora,
* projekt se mora djelomično ili u cijelosti provoditi na području Grada Zagreba,
* prijava na javni poziv mora sadržavati sve podatke, ovjerenu dokumentaciju te popunjene i ovjerene obrasce određene javnim pozivom i ovim pravilnikom.

Dokaze o ispunjavanju uvjeta iz stavka 1. alineja 1., 2. i 6. ovoga članka za obveznike dvojnog knjigovodstva pribavlja gradsko upravno tijelo koje provodi javni poziv iz elektroničkih baza podataka te iste nije potrebno prilagati uz prijavu.

Na objavljeni javni poziv u jednoj kalendarskoj godini ista udruga može predati najviše 3 (tri) prijave, odnosno može prijaviti najviše 3 (tri) različita projekta za sufinanciranje provedbe.

Članak 12.

Obrasci koji su sastavni dio dokumentacije određene javnim pozivom, popunjavaju se na računalu ili pisaćem stroju prema uputi navedenoj u javnom pozivu.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje kod nositelja projekta i/ili partnera, te ovjerene službenim pečatom udruge.

Prijave na javni poziv sa dokumentacijom se podnose u zatvorenoj omotnici, s naznakom "Ne otvaraj - za Javni poziv za sufinanciranje provedbe projekata udruga i drugih organizacija civilnog društva ugovorenih iz programa i fondova Europske unije" preporučeno poštom ili u pisarnici Ureda za programe i projekte Europske unije, prema uputi navedenoj u tekstu javnog poziva.

Članak 13.

Uz prijavu se prilaže slijedeća dokumentacija:

* Ispunjeni, potpisani i ovjereni obrasci navedeni u javnom pozivu
* **Preslika ugovora** potpisanog s Ugovornim tijelom ili dokument o službenoj odluci/obavijesti Ugovornog tijela o rezultatima natječaja
* **Preslika obrasca opisa projekta**
* **Preslika obrasca proračuna projekta**
* **Izjava o sufinanciranju,** ovjerena od strane nositelja projekta i/ili partnera koji podnosi prijavu, koja treba sadržavati sljedeće informacije i dokaze:
* o iznosu i izvoru ostvarenog sufinanciranja za projekt iz drugih izvora (kao dokaz dostaviti preslike ugovora o sufinanciranju koji su već zaključeni ili dokument o službenoj odluci/obavijesti rezultata natječaja) i/ili
* o očekivanom iznosu i izvoru sufinanciranja za navedeni projekt (kao dokaz dostaviti upućene prijave za koje se tek očekuje odgovor) ili
* o tome da projekt nije sufinanciran iz drugih izvora.
* **Izjavu** ovjerenu od strane nositelja projekta i/ili partnera koji podnosi prijavu, da od Grada Zagreba nije zatražio niti ostvario sredstva za sufinanciranje aktivnosti istog projekta u okviru javnih poziva ili javnih natječaja raspisanih temeljem Pravilnika o financiranju udruga iz proračuna Grada Zagreba (Službeni glasnik Grada Zagreba12/15 i 24/15).
* **Preslika partnerskog/ih sporazuma iz kojeg/ih su razvidni udjeli sufinanciranja** nositelja i svih partnera na projektu (ukoliko to nije razvidno iz ugovora potpisanog s Ugovornim tijelom),
* **Preslika obavijesti o odobrenju svih periodičkih izviješća** koja su do trenutka podnošenja prijave za sufinanciranje zaprimljena od strane Ugovornog tijela, ukoliko su ista predviđena projektom,
* **Uvjerenje o nekažnjavanju** odgovorne osobe udruge ili druge organizacije civilnog društva u izvorniku ili preslici, s tim da uvjerenje ne smije biti starije od šest mjeseci od dana objave javnog poziva,
* **Izvještaj o potrošnji proračunskih sredstava (Obrazac PROR-POT)** ovjeren od strane nadležnog gradskog upravnog tijela za ugovore iz prethodne proračunske godine,
* za obveznike jednostavnog knjigovodstva: **odluka o vođenju jednostavnog knjigovodstva** i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te preslika financijskog izvještaja o primicima i izdacima za prethodnu godinu, za obveznike dvojnog knjigovodstva financijski izvještaji za prethodnu godinu ovjereni od nadležnog tijela,
* **Potvrda nadležne porezne uprave** o nepostojanju duga prema državnom proračunu u izvorniku ili preslici, ne stariju od 30 dana od dana podnošenja prijave na javni poziv,
* **Potvrda** trgovačkog društva Gradsko stambeno-komunalno gospodarstvo d.o.o., o nepostojanju duga s osnove komunalne naknade, zakupa i najma ne stariju od 30 dana od dana podnošenja prijave na javni poziv,
* druge dokaze i dokumentaciju određenu javnim pozivom.

**Ocjena prijava za sufinanciranje projekta**

Članak 14.

Postupak za dodjelu sredstva za sufinanciranje provedbe projekata udruga ugovorenih u okviru programa i fondova Europske unije provodit će se putem dva Povjerenstva i nadležnih gradskih upravnih tijela;

* Povjerenstvo za provjeru prihvatljivosti prijave propisanim uvjetima javnog poziva za dodjelu sredstava za sufinanciranje provedbe projekata udruga i drugih organizacija civilnog društva ugovorenih iz programa i fondova Europske unije (u daljnjem tekstu: Povjerenstvo za provjeru prihvatljivosti)
* Povjerenstvo za ocjenjivanje prijavljenih projekata za dodjelu sredstava za sufinanciranje provedbe projekata udruga i drugih organizacija civilnog društva, ugovorenih iz programa i fondova Europske unije(u daljnjem tekstu: Povjerenstvo za ocjenjivanje).

Podnesene prijave u sklopu javnog poziva će se uzimati u rad prema redoslijedu zaprimanja i do iskorištenja sredstava. Postupak ocjene se mora provesti i odluka o dodjeli sredstava za sufinanciranje projekta mora se donijeti najkasnije u roku od 60 dana od dana zaprimanja prijave na javni poziv.

Članak 15.

Povjerenstvo za provjeru prihvatljivosti provjerava sukladnost prijave prema propisanim uvjetima javnog pozivas propisanom dokumentacijom i na propisanim obrascima koji se objavljuju uz javni poziv.

Povjerenstvo za provjeru prihvatljivosti, gradonačelnik imenuje na prijedlog Ureda za programe i projekte Europske unije.

Povjerenstvo ima predsjednika i 4 (četiri)člana, a čine ga predstavnici gradskog ureda nadležnog za programe i projekte Europske unije.

Zadaće povjerenstva su:

* zaprimanje i razmatranje prijava za dodjelu sredstava za sufinanciranje;
* utvrđivanje koje prijave ispunjavaju uvjete propisane ovim pravilnikom i javnim pozivom;
* utvrđivanje prihvatljivih troškova i maksimalnog iznosa sufinanciranja;

Stručne, administrativne i tehničke poslove za Povjerenstvo za provjeru prihvatljivosti obavlja Ured za programe i projekte Europske unije.

Članak 16.

Povjerenstvo za provjeru prihvatljivosti u roku od 10 (deset) dana od dana zaprimanja prijave, donosi Odluku o prihvatljivosti/neprihvatljivosti odnosno udovoljava li prijava propisanim uvjetima.

U iznimnim i opravdanim slučajevima rok za provjeru prihvatljivosti prijava može trajati i dulje od roka utvrđenog u stavku 1. ovoga članka, a najviše do 20 dana od dana zaprimanja prijave.

Ukoliko prijava udovoljava uvjetima propisanim javnim pozivom, Povjerenstvo za provjeru prihvatljivosti, navedenu odluku zajedno sa prijavom dostavlja Povjerenstvu za ocjenjivanje prijava.

Ukoliko prijava ne udovoljava uvjetima propisanim javnim pozivom, Povjerenstvo za provjeru prihvatljivosti odluku o tome dostavlja podnositelju prijave, u roku od 8 dana od dana donošenja odluke.

Članak 17.

Za ocjenjivanje projekata za dodjelu sredstava za sufinanciranje, putem javnog poziva, gradonačelnik imenuje **Povjerenstva za ocjenjivanje** na prijedlog gradskog upravnog tijela u nadležnosti kojeg su aktivnosti projekta za koje je zatraženo sufinanciranje**.**

Povjerenstvo ima predsjednika i 4 (četiri)člana, a čine ga predstavnici gradskih upravnih tijela.

Zadaće povjerenstva su:

- procjena i izrada prijedloga odluke o dodjeli/neodobravanju sredstava za sufinanciranje projekata i predlaganje visine financijske potpore gradskom upravnom tijelu koji je nadležan za područje aktivnosti projekta za koji se traži sufinanciranje;

- izrada izvješća o podnesenim prijavama i odobrenim sredstvima za sufinanciranje;

- druge aktivnosti.

Stručne, administrativne i tehničke poslove za Povjerenstvo za ocjenjivanje, obavlja gradsko upravno tijelo u nadležnost kojeg su aktivnosti projekta za koji je zatraženo sufinanciranje.

Članak 18.

Povjerenstvo za ocjenjivanje, u roku od 10 (deset) dana od dana zaprimanja odluke Povjerenstva za provjeru prihvatljivosti, donosi prijedlog za dodjelu/neodobravanje sredstava projektu i dostavlja ga gradskom upravnom tijelu u nadležnosti kojeg su aktivnosti projekta za koje se traži sufinanciranje.

U iznimnim i opravdanim slučajevima, rok za obradu ocjena prijava može trajati i dulje od roka utvrđenog u stavku 1. ovoga članka, a najviše do 20 dana od dana zaprimanja odluke o prihvatljivosti prijave.

Gradsko upravno tijelo u nadležnosti kojeg su aktivnosti projekta za koji se traži sufinanciranje na temelju prijedloga Povjerenstva za ocjenjivanje, predlaže gradonačelniku donošenje odluke o dodjeli sredstava za sufinanciranje u roku od 10 (deset) dana od dana zaprimanja prijedloga Povjerenstva za ocjenjivanje.

Odluku o dodjeli sredstava za sufinanciranje donosi gradonačelnik zaključkom, koji se objavljuje na internetskoj stranici Grada Zagreba.

Članak 19.

Nakon donošenja odluke o dodjeli financijskih sredstava, nadležna gradska upravna tijela će, na internetskoj stranici Grada Zagreba i oglasnim pločama gradske uprave, javno objaviti podatke o projektima kojima su odobrena sredstva, udrugama koje su nositelji odnosno partneri na projektima i iznosima odobrenih sredstava sufinanciranja.

Prijaviteljima kojima nisu odobrena financijska sredstava, u roku od 8 (osam) dana od dana donošenja, dostaviti će se odluka u kojoj se navode razlozi nefinanciranja njihova projekta, ostvareni broj bodova po pojedinim kategorijama ocjenjivanja i obrazloženje iz opisnog dijela ocjene ocjenjivanog projekta.

Članak 20.

Podnositeljima prijave, kojima nisu odobrena financijska sredstva, može se na njihov zahtjev u roku od 8 (osam) dana od dana primitka odluke o neodobravanju financijskih sredstava omogućiti uvid u zbirnu ocjenu njihovog projekta uz pravo Grada Zagreba da zaštiti tajnost podataka o osobama koje su ocjenjivale projekt.

**Prigovori**

Članak 21.

Na odluku o neprihvatljivosti prijave, podnositelj prijave ima pravo prigovora.

Prigovor se podnosi gradonačelniku putem Ureda za programe i projekte Europske unije, u roku 8 (osam) dana od dana prijema odluke.

Odluku o prigovoru donosi gradonačelnik.

U slučaju prihvaćanja prigovora od strane gradonačelnika, prijava će biti upućena u daljnju proceduru, a u slučaju neprihvaćanja prigovora, prijava će biti odbijena ili odbačena.

Članak 22.

Na odluku o neodobravanju financijskih sredstava podnositelj prijave ima pravo prigovora.

Prigovor se može podnijeti samo zbog povrede postupka odobravanja financijskih sredstava utvrđenog ovim pravilnikom.

Prigovor se podnosi putem gradskog upravnog tijela u nadležnosti kojeg su aktivnosti projekta za koje je zatraženo sufinanciranje**,** u pisanom obliku, u roku od 8 (osam) dana od dana objave odluke o dodjeli sredstava odnosno dostave odluke o neodobravanju financijskih sredstava, a odluku o prigovoru donosi gradonačelnik.

Rok za donošenje odluke po prigovoru je 15 (petnaest) dana od dana primitka prigovora.

**Ugovor o dodjeli sredstava za sufinanciranje**

Članak 23.

Na temelju Zaključka o dodjeli sredstava za sufinanciranje provedbe projekata (udruga i drugih organizacija civilnog društva) ugovorenih iz programa i fondova Europske unije iz članka 18. ovoga pravilnika, korisnik sufinanciranja (nositelj projekta ili partner na projektu) s jedne strane i Grad Zagreb, s druge strane, zaključit će ugovor o dodjeli sredstava za sufinanciranje (u daljnjem tekstu: ugovor o sufinanciranju), najkasnije 30 (trideset) dana od dana donošenja istog.

Članak 24.

Ugovorom o sufinanciraju uređuju se: dostavljanje podataka, financijskih i opisnih izvješća zajedno sa dokazima, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok projekta, produženje, odgađanje, viša sila i rok dovršetka, raskid ugovora, rješavanje sporova, opravdani troškovi, plaćanje i kamata na zakašnjelo plaćanje, računi i tehničke i financijske provjere, konačni iznos sufinanciranja od strane davatelja financijskih sredstava, povrat sredstava i pripadajućih kamata, instrumenti osiguranja povrata sredstva u slučaju da nije izvršen povrat neutrošenih ili nenamjenski utrošenih sredstava, prihvatljivi troškovi proračuna projekta, način izvještavanja, dodjela sredstava i ostala međusobna prava i obveze.

Članak 25.

Prije sklapanja ugovora o sufinanciranju, korisnik sufinanciranja dužan je dostaviti gradskom upravnom tijelu, u nadležnost kojeg su aktivnosti projekta za koje je zatraženo sufinanciranje, izjavu o iznosu i izvoru ostvarenog sufinanciranja za projekt uz preslike ugovora koji su zaključeni ili dokument o službenoj odluci/obavijesti rezultata natječaja, odnosno ukoliko nije ostvario sufinanciranje Izjavu da projekt nije sufinanciran iz drugih izvora, u roku od 8 (osam) dana od dana zaprimanja obavijesti Grada Zagreba da je projekt odabran za sufinanciranje.

Ugovor o sufinanciranju neće se zaključiti s nositeljem projekta ili partnerom na projektu, koji je nakon podnošenja prijave na javni poziv Grada Zagreba, za isti projekt već dobio financijska sredstva iz nekog drugog izvora u punom postotku sufinanciranja koji se može ostvariti prema odredbi članka 7. ovog pravilnika.

Ukoliko je nositelj projekta ili partner dobio djelomična financijska sredstva iz nekog drugog izvora, Grad Zagreb može sufinancirati razliku do punog iznosa sufinanciranja nositelja projekta, odnosno partnera, koji se može ostvariti prema odredbi članka 7. ovog pravilnika.

Članak 26.

U slučaju da u trenutku podnošenja prijave korisnik sufinanciranja nije imao sklopljen ugovor s Ugovornim tijelom, korisnik sufinanciranja dužan je dostaviti gradskom upravnom tijelu, u nadležnosti kojeg su aktivnosti projekta za koje je zatraženo sufinanciranje, presliku sklopljenog ugovora s Ugovornim tijelom prije sklapanja ugovora o sufinanciranju projekta, u roku od 8 (osam) dana od dana zaprimanja obavijesti Grada Zagreba da je projekt odabran za sufinanciranje.

Ugovor o sufinanciranju neće se zaključiti s nositeljem projekta ili partnerom na projektu, sve dok gradsko upravno tijelo, u nadležnost kojeg su aktivnosti projekta za koje je zatraženo sufinanciranje, ne zaprimi presliku sklopljenog ugovora s Ugovornim tijelom sukladno stavku 1. ovog članka te izjave i dokaznu dokumentaciju iz stavka 1. članka 25. ovoga pravilnika.

Članak 27.

Korisnik sufinanciranja dužan je dostaviti gradskom upravnom tijelu, u nadležnosti kojeg su aktivnosti projekta za koje je zatraženo sufinanciranje, sredstva osiguranja plaćanja prije sklapanja ugovora o sufinanciranju projekta, u roku od 8 (osam) dana od dana objave obavijesti Grada Zagreba da je projekt odabran za sufinanciranje u iznosu odobrenog sufinanciranja.

Ugovor o sufinanciranju neće se zaključiti s nositeljem projekta ili partnerom na projektu, sve dok gradsko upravno tijelo, u nadležnosti kojeg su aktivnosti projekta za koje je zatraženo sufinanciranje, ne zaprimi sredstva osiguranja plaćanja od strane korisnika sufinanciranja, sukladno uvjetima javnog poziva.

**Kontrola provedbe i izvještavanje**

Članak 28.

Grad Zagreb će u suradnji s korisnicima sufinanciranja, s ciljem poštovanja načela transparentnosti, te zakonitog, namjenskog i svrhovitog trošenja proračunskog novca, pratiti provedbu sufinanciranih projekata, ugovorenih iz programa i fondova Europske unije, sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, ovom pravilniku i drugim pozitivnim propisima.

Praćenje će se vršiti odobravanjem opisnih i financijskih izvješća korisnika sredstava te kontrolom "na licu mjesta" od strane službenika nadležnog gradskog upravnog tijela, u dogovoru s korisnikom sredstava.

Članak 29.

Opisna i financijska izvješća podnose se na propisanim obrascima od strane Grada Zagreba koji se dostavljaju korisniku sufinanciranju po potpisu ugovora o sufinanciranju.

Rokovi za dostavu izvješća biti će propisani ugovorom o sufinanciranju te usklađeni s definiranim rokovima dostave izvješća o provedbi projekta, sukladno sklopljenom ugovoru s Ugovornim tijelom.

Članak 30.

Uz financijsko izvješće, korisnik sufinanciranja dužan je dostaviti Gradu Zagrebu preslike odobrenja svih periodičkih izvještaja te periodičke izvještaje tijekom provedbe projekta zajedno sa pratećom dokumentacijom u roku od 8 (osam) dana od zaprimanja odobrenja periodičkih izvještaja od Ugovornog tijela.

Korisnik sufinanciranja dužan je Gradu Zagrebu u roku od 8 (osam) dana od odobrenja završnog izvješća od strane Ugovornog tijela dostaviti obavijest o odobrenju završnog izvješća i odobreno završno izvješće o provedbi projekta odnosno presliku odobrene verzije cjelovitog opisnog i financijskog dijela izvješća u papirnatoj i elektronskoj verziji, sve promotivne materijale te popratnu dokumentaciju u elektronskoj verziji.

Članak 31.

Korisnik sufinanciranja dužan je u svakom trenutku na traženje Grada Zagreba dati sve dodatne sadržajne i administrativne informacije, kao i svu financijsku dokumentaciju vezanu uz provedbu projekta.

**Obveza čuvanja dokumentacije**

Članak 32.

Korisnik sufinanciranja dužan je čuvati dokumentaciju u rokovima definiranim ugovorom o sufinanciranju, a koji su vezani na rokove sukladno općim i posebnim uvjetima ugovora s Ugovornim tijelom.

Članak 33.

Korisnik sufinanciranja je u obvezi voditi precizne i redovite račune vezane uz provedbu projekta koristeći odgovarajuće računovodstvene sustave sukladno propisima o računovodstvu neprofitnih organizacija.

Računi i troškovi vezani uz projekt moraju biti lako prepoznatljivi i provjerljivi.

Članak 34.

Korisnik sufinanciranja je obvezan omogućiti davatelju financijskih sredstava uvid u dokumentaciju (račune, računovodstvene dokumente i sve ostale dokumente relevantne za financiranje projekta) i kontrolu na licu mjesta radi vršenja revizije i druge kontrole u razdoblju od sedam godina nakon završne isplate.

Korisnik sufinanciranja je obvezan Gradu Zagrebu dostaviti sve nalaze izvršenih revizija u razdoblju provedbe projekta, kao i u razdoblju od sedam godina nakon završne isplate.

**Isplata sredstava sufinanciranja**

Članak 35.

Nakon potpisivanja ugovora o sufinanciranju iz članka 23. ovog pravilnika, Grad Zagreb će isplatiti ugovoreni iznos sredstava korisniku sufinanciranja na način:

* **Prva rata** ugovorenog iznosa sredstava isplatiti će se u roku od 30 (trideset) dana od dana sklapanja ugovora o sufinanciranju projekta iz članka 23. ovoga pravilnika
* **Rate** **međufinanciranja** ugovorenog iznosa isplatiti će se u roku od 30 (trideset) dana od dostave dokumentacije iz članka 30. stavka 1. ovog pravilnika. Broj rata međufinanciranja ugovorenog iznosa sredstava biti će definiran u ugovoru o sufinanciranju na način i dinamikom projekta sukladno ugovoru sklopljenom s Ugovornim tijelom.
* **Zadnja rata** ugovorenog iznosa sredstava isplatiti će se u roku od 30 (trideset) dana od dostave dokumentacije iz članka 30. stavka 2. ovog pravilnika te na način definiran člankom 39. ovim pravilnikom.

Iznimno od stavka 1. ovog članka, za projekte koji su ostvarili sufinanciranje temeljem ovog pravilnika, a koji završavaju tokom godine u kojoj je raspisan javni poziv, isplata će se izvršiti u dva obročna plaćanja, odnosno bez rata međufinanciranja.

**Prihvatljivost troškova projekta**

Članak 36.

Odobrena financijska sredstva korisnik sufinanciranja je dužan utrošiti isključivo za provedbu aktivnosti projekta utvrđene ugovorom s Ugovornim tijelom i ugovorom o sufinanciranju.

Sredstva se smatraju namjenski utrošenim ako su korištena isključivo za sufinanciranje prihvatljivih i opravdanih troškova provedbe projekta utvrđenih ugovorom s Ugovornim tijelom i ugovorom o sufinanciranju te drugim propisima koji reguliraju prihvatljivost troškova u projektima Europske unije.

Članak 37.

Ukoliko nastupe izmjene ugovora s Ugovornim tijelom (izmjene rokova, prenamjene sredstava na druge troškove i dr.), korisnik sufinanciranja dužan je u roku od 8 (osam) dana nakon nastupa istog dostaviti Gradu Zagrebu svu dokumentaciju (preslike izmjena ugovora s Ugovornim tijelom, preslike proračuna projekta nakon preraspodjela i dr.).

Ukoliko nastupe izmjene iz stavka 1. ovoga članka, a koje se odnose na troškove definirane ugovorom o sufinanciranju, Grad Zagreb će s korisnikom sufinanciranja sklopiti dodatak ugovoru za odredbe u kojim su nastupile promjene sukladno ugovoru s Ugovornim tijelom.

Članak 38.

Svako odstupanje od proračuna definiranim u ugovoru o sufinanciranju bez odobrenja nadležnog gradskog upravnog tijela smatrat će se nenamjenskim trošenjem sredstava.

Članak 39.

Grad Zagreb utvrditi će stvarni iznos sufinanciranja projekta korisnika sufinanciranja po zaprimljenom završnom izvješću i odobrenju završnog izvješća od strane Ugovornog tijela i konačnog izvještaja o provedbi projekta sukladno članku 30. stavku 2. ovoga pravilnika.

Po utvrđivanju stvarnog iznosa sufinanciranja projekta, Grad Zagreb će isplatiti zadnju ratu sukladno članku 35. stavku 1. alineja 3. ovoga pravilnika ili zatražiti povrat sredstava.

**Povrat sredstava**

Članak 40.

U slučaju utvrđenih neprihvatljivih troškova i nenamjenskog trošenja utvrđenog od strane Ugovornog tijela i/ili Grada Zagreba, ili nakon obavljene revizije iz članka 34. ovog pravilnika, a odnose se na troškove aktivnosti projekta za što su dodijeljena sredstava, Grad Zagreb će zatražiti povrat sredstava u visini utvrđenih neprihvatljivih troškova i nenamjenskog trošenja dodijeljenih sredstava, koja je korisnik sufinanciranja dobio od Grada Zagreba.

Ukoliko je iznos sredstava za sufinanciranje, koje je korisnik sufinanciranja dobio od Grada Zagreba prema stvarnom obračunu, veći od postotka navedenog u članku 7. stavku 3. ovog pravilnika, Grad Zagreb će zatražiti povrat razlike uplaćenih sredstava.

Ukoliko je iznos sredstava za sufinanciranje, koje je korisnik sufinanciranja dobio od Grada Zagreba prema stvarnom obračunu, veći od uplaćenog iznosa prema članku 39. Grad Zagreb će zatražiti povrat razlike uplaćenih sredstava.

Članak 41.

Korisnik sufinanciranja će Gradu Zagrebu, najkasnije u roku od 30 (trideset) dana od primitka zahtjeva, sukladno uputama davatelja financijskih sredstava da to učini, vratiti sve iznose uplaćene preko utvrđenog stvarnog iznosa kao i sva neutrošena sredstva te nenamjenski utrošena sredstva.

Iznosi koji se trebaju vratiti davatelju financijskih sredstava mogu se prebiti bilo kojim potraživanjem koje korisnik sufinanciranja ima prema Gradu Zagrebu. To neće utjecati na pravo ugovornih stranaka da se dogovore o plaćanju u ratama.

Članak 42.

Ukoliko korisnik sufinanciranja ne vrati sredstva u roku koji je utvrdio Grad Zagreb, Grad Zagreb će povećati dospjele iznose dodavanjem zatezne kamate.

U slučaju kada korisnik sufinanciranja nije vratio sredstva sukladno odredbama Uredbe i ovog pravilnika, Grad Zagreb će aktivirati sredstva osiguranja plaćanja koje je korisnik sufinanciranja sukladno uvjetima javnog poziva dostavio prije potpisivanja ugovora o sufinanciranju.

Sredstva osiguranja plaćanja koja ne budu realizirana, vraćaju se korisniku sufinanciranja po isteku ugovora o sufinanciranju.

Članak 43.

U slučaju kada korisnik sufinanciranja dodijeljena sredstva za sufinanciranje koristi protivno odredbama Uredbe i ovog pravilnika, Grad Zagreb zadržava pravo da prijave od strane tog prijavitelja u narednim javni pozivima ne uzima u razmatranje za dodjelu sredstava.

**Dostupnost rezultata i vidljivost**

Članak 44.

Za potrebe predstavljanja i promidžbe projekata korisnik sufinanciranja će Gradu Zagrebu besplatno dati na nekomercijalno korištenje informacije o projektima koji su sufinancirani sukladno ovom pravilniku, a koje se odnose na podatke o nazivu nositelja, odnosno partnera na projektu, naziv projekta, iznos javnih sredstava dodijeljenih projektu i kratki opis projekta.

Članak 45.

Korisnik sufinanciranja se obvezuju na svim tiskanim, video, elektroničkim i drugim materijalima vezanima uz projekt te na svojim internetskim stranicama istaknuti grb i naziv Grada Zagreba kao institucije koja projekt sufinancira.

Na svakom primjerku publikacije koja se sufinancira sredstvima Grada Zagreba korisnik sufinanciranja je dužan istaknuti obavijest sljedećeg sadržaja: „Stajališta izražena u ovoj publikaciji ne odražavaju nužno stajalište Grada Zagreba“.

**Odgovornost za štetu i raskid ugovora o sufinanciranju**

Članak 46.

Grad Zagreb ne snosi odgovornost, neposrednu ili posrednu, za štete proizašle iz bilo koje aktivnosti korisnika sufinanciranja u provedbi projekta.

U slučaju neizvršenja obveza, davanja neistinitih podataka, nenamjenskog trošenja sredstava ili neispunjavanja odredbi ugovora u predviđenim rokovima, Grad Zagreb ima pravo raskinuti ugovor o sufinanciranju projekta i zatražiti povrat sredstava s pripadajućom zakonskom zateznom kamatom.

**Zabrana sudjelovanja u izbornoj promidžbi**

Članak 47.

Korisnik sufinanciranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

**Završne odredbe**

Članak 48.

Provedbu ovog pravilnika vrše gradska upravna tijela u nadležnosti kojih su aktivnosti za koje se traži sufinanciranje.

Članak 49.

Na dijelove koji nisu uređeni ovim pravilnikom na odgovarajući način primjenjuje se Uredba te svi ostali relevantni propisi koji uređuju pojedina područja pravilnika.

Članak 50.

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

 **GRADONAČELNIK**

 **GRADA ZAGREBA**

 **Milan Bandić, dipl. politolog**